CELEX: 32018R1728
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1728 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) αριθ. 515/2014 όσον αφορά τη διάθεση πρόσθετης χρηματοδότησης από τον προϋπολογισμό της ΕΕ για την εφαρμογή του συστήματος εισόδου/εξόδου

16.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 288/1
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1728 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) αριθ. 515/2014 όσον αφορά τη διάθεση πρόσθετης χρηματοδότησης από τον προϋπολογισμό της ΕΕ για την εφαρμογή του συστήματος εισόδου/εξόδου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (1), και ιδίως το άρθρο 15 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Το άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014, διαθέτει ποσό 791 εκατ. EUR για την ανάπτυξη συστημάτων ΤΠ για τη στήριξη της διαχείρισης των μεταναστευτικών ροών στα εξωτερικά σύνορα της Ένωσης, υπό την επιφύλαξη της έγκρισης των σχετικών νομοθετικών πράξεων της Ένωσης.
                  
               
                     (2)
                  
                  
                     Με το άρθρο 15 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδώσει κατ' εξουσιοδότηση πράξη για την ανάλυση του ποσού που αναφέρεται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014 για την ανάπτυξη συστημάτων ΤΠ, σε περίπτωση που η ανάλυση του εν λόγω ποσού δεν γίνεται στις σχετικές νομοθετικές πράξεις της Ένωσης.
                  
               
                     (3)
                  
                  
                     Με τον κανονισμό (ΕΕ) 2017/2226 του Ευρωπαϊκού Κοινοβουλίου και του Συμβουλίου (2) θεσπίζεται το σύστημα εισόδου/εξόδου (ΣΕΕ). Το ΣΕΕ αποτελεί κεντρικό στοιχείο των συστημάτων ΤΠ που αναφέρονται στις αιτιολογικές σκέψεις (1) και (2). Επιπλέον, είναι σημαντικό να αρχίσει η εφαρμογή του κανονισμού (ΕΕ) 2017/2226 χωρίς περαιτέρω καθυστέρηση, ώστε το σύστημα να είναι πλήρως λειτουργικό μέχρι το 2020, όπως έχει προγραμματιστεί.
                  
               
                     (4)
                  
                  
                     Το άρθρο 64 του κανονισμού (ΕΕ) 2017/2226 προσδιορίζει τις δαπάνες που συνδέονται με την εφαρμογή του ΣΕΕ και βαρύνουν τον γενικό προϋπολογισμό της Ένωσης, ο οποίος θα καλύψει έτσι το 100 % των εν λόγω δαπανών. Ωστόσο, η διάταξη αυτή δεν καθορίζει ούτε το ύψος της πρόσθετης χρηματοδότησης που θα διατεθεί για την κάλυψη των δαπανών αυτών, ούτε την ανάλυσή τους ανά είδος δαπανών και δικαιούχους.
                  
               
                     (5)
                  
                  
                     Από το χρηματοδοτικό κονδύλιο που προβλέπεται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014, θα πρέπει να καταστεί διαθέσιμο συνολικό ποσό 480 241 000 EUR για την κάλυψη των δαπανών που συνδέονται με την εφαρμογή του άρθρου 64 παράγραφος 1 και παράγραφος 2 του κανονισμού (ΕΕ) 2017/2226.
                  
               
                     (6)
                  
                  
                     Από το εν λόγω συνολικό ποσό, ποσό ύψους 287 863 000 EUR θα πρέπει να καταστεί διαθέσιμο στον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης («eu- LISA») για την κάλυψη, σύμφωνα με το άρθρο 37 του κανονισμού (ΕΕ) 2017/2226, των δαπανών που συνδέονται με την εγκατάσταση και τη λειτουργία του κεντρικού συστήματος ΣΕΕ, της επικοινωνιακής υποδομής, της εθνικής ενιαίας διεπαφής (NUI), της διαδικτυακής υπηρεσίας και του αποθετηρίου δεδομένων που αναφέρονται στο άρθρο 63 παράγραφος 2 του κανονισμού (ΕΕ) 2017/2226, όπως προβλέπεται στο άρθρο 64 παράγραφος 1 του εν λόγω κανονισμού.
                  
               
                     (7)
                  
                  
                     Από το εν λόγω συνολικό ποσό, ποσό ύψους 192 378 000 EUR θα πρέπει να καταστεί διαθέσιμο στα κράτη μέλη για την κάλυψη των δαπανών που προκύπτουν σχετικά με την ενσωμάτωση των υφιστάμενων υποδομών των εθνικών συνόρων και τη σύνδεσή τους με την εθνική ενιαία διεπαφή (NUI), καθώς και των δαπανών φιλοξενίας της NUI, όπως προβλέπεται στο άρθρο 64 παράγραφος 2 του κανονισμού (ΕΕ) 2017/2226. Επιπλέον, το εν λόγω ποσό θα πρέπει επίσης να καλύψει τις δαπάνες που συνδέονται με την εγκατάσταση και τη λειτουργία της NUI όπως αναφέρονται στο άρθρο 64 παράγραφος 1 του κανονισμού (ΕΕ) 2017/2226, δεδομένου ότι οι δαπάνες αυτές πραγματοποιούνται τόσο από τον eu-LISA όσο και από τα κράτη μέλη.
                  
               
                     (8)
                  
                  
                     Σύμφωνα με το άρθρο 64 παράγραφος 2 δεύτερο εδάφιο του κανονισμού (ΕΕ) 2017/2226, το ποσό των 192 378 000 EUR δεν μπορεί να χρησιμοποιηθεί για την κάλυψη των δαπανών που απαριθμούνται στο εν λόγω εδάφιο. Ωστόσο, οι εν λόγω δαπάνες θα είναι επιλέξιμες για χρηματοδότηση στο πλαίσιο των εθνικών προγραμμάτων του Ταμείου Εσωτερικής Ασφάλειας που θεσπίστηκε με τον κανονισμό (ΕΕ) 515/2014 με το ποσοστό συγχρηματοδότησης που αναφέρεται στο άρθρο 16 παράγραφοι 3, 4 και 5 του κανονισμού (ΕΕ) 514/2014.
                  
               
                     (9)
                  
                  
                     Δεδομένου ότι ο κανονισμός (ΕΕ) 2017/2226 βασίζεται στο κεκτημένο του Σένγκεν, η Δανία, σύμφωνα με το άρθρο 4 του πρωτοκόλλου αριθ. 22 για τη θέση της Δανίας το οποίο προσαρτάται στη Συνθήκη για την Ευρωπαϊκή Ένωση, και στη Συνθήκη για τη λειτουργία της Ευρωπαϊκής Ένωσης, αποφάσισε να μεταφέρει στο εθνικό της δίκαιο τον κανονισμό (ΕΕ) 2017/2226. Ως εκ τούτου, η Δανία δεσμεύεται βάσει του διεθνούς δικαίου.
                  
               
                     (10)
                  
                  
                     Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στο οποίο δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου (3)· συνεπώς, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Ο παρών κανονισμός δεν πρέπει, ως εκ τούτου, να απευθύνεται στο Ηνωμένο Βασίλειο.
                  
               
                     (11)
                  
                  
                     Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στις οποίες η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου (4)· συνεπώς, η Ιρλανδία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Ο παρών κανονισμός δεν πρέπει, ως εκ τούτου, να απευθύνεται στην Ιρλανδία.
                  
               
                     (12)
                  
                  
                     Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν με την έννοια της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν (5) που εμπίπτει στους τομείς οι οποίοι αναφέρονται στο άρθρο 1 στοιχεία Α και Β της απόφασης 1999/437/ΕΚ του Συμβουλίου (6).
                  
               
                     (13)
                  
                  
                     Όσον αφορά την Ελβετία, ο παρών κανονισμός συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (7) οι οποίες εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2008/146/ΕΚ του Συμβουλίου (8).
                  
               
                     (14)
                  
                  
                     Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας, και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (9), που εμπίπτει στον τομέα ο οποίος αναφέρεται στο άρθρο 1 στοιχεία Α και Β της απόφασης 1999/437/ΕΚ, σε συνδυασμό με το άρθρο 3 της απόφασης 2011/350/ΕΕ του Συμβουλίου (10).
                  
               
                     (15)
                  
                  
                     Για να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (16)
                  
                  
                     Τα μέτρα που περιλαμβάνονται στον παρόντα κανονισμό είναι σύμφωνα με τη γνώμη που διατύπωσαν εμπειρογνώμονες από όλα τα κράτη μέλη με τους οποίους έγινε διαβούλευση ειδικά για αυτόν τον σκοπό.
                  
               
                     (17)
                  
                  
                     Ο κανονισμός (ΕΕ) αριθ. 515/2014 θα πρέπει συνεπώς να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Διατίθεται από τον γενικό προϋπολογισμό της Ένωσης συνολικό ποσό ύψους 480 241 000 EUR για την κάλυψη των δαπανών εφαρμογής του κανονισμού (ΕΕ) 2017/2226 σύμφωνα με το άρθρο 64 του εν λόγω κανονισμού.
            
            
               2.   Το ποσό που αναφέρεται στην παράγραφο 1 λαμβάνεται από το ποσό των 791 000 000 EUR το οποίο προορίζεται για την ανάπτυξη των συστημάτων ΤΠ που αναφέρονται στο άρθρο 5 παράγραφος 5 στοιχείο β) του κανονισμού (ΕΕ) αριθ. 515/2014.
            
         
         
            Άρθρο 2
            Το ποσό που αναφέρεται στο άρθρο 1 παράγραφος 1 χρησιμοποιείται ως ακολούθως:
            
                        (a)
                     
                     
                        287 863 000 EUR διατίθενται στον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης που θεσπίστηκε με τον κανονισμό (ΕΕ) αριθ. 1077/2011 για την κάλυψη των δαπανών που αναφέρονται στο άρθρο 64 παράγραφος 1 του κανονισμού (ΕΕ) 2017/2226.
                     
                  
                        (b)
                     
                     
                        192 378 000 EUR κατανέμονται στα κράτη μέλη για την κάλυψη των δαπανών που αναφέρονται στο άρθρο 64 παράγραφος 2 του κανονισμού (ΕΕ) 2017/2226, καθώς και των δαπανών που συνδέονται με την εγκατάσταση και τη λειτουργία της εθνικής ενιαίας διεπαφής όπως αναφέρεται στο άρθρο 64 παράγραφος 1 του κανονισμού (ΕΕ) 2017/2226. Σύμφωνα με το άρθρο 64 παράγραφοι 1 και 2 του κανονισμού (ΕΕ) 2017/2226, η συνεισφορά από τον προϋπολογισμό της Ένωσης στις δαπάνες που πραγματοποιούνται ανέρχεται στο 100 % της συνολικής επιλέξιμης δαπάνης. Η συνεισφορά αυτή κατανέμεται ισομερώς στα κράτη μέλη.
                     
                  
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 150 της 20.5.2014, σ. 143.
         
            (2)  Κανονισμός (ΕΕ) 2017/2226 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2017, σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών, τον καθορισμό των όρων πρόσβασης στο ΣΕΕ για σκοπούς επιβολής του νόμου και την τροποποίηση της σύμβασης εφαρμογής της Συμφωνίας του Σένγκεν και των κανονισμών (ΕΚ) αριθ. 767/2008 και (ΕΕ) αριθ. 1077/2011 (ΕΕ L 327 της 9.12.2017, σ. 20).
         
            (3)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σέγκεν (ΕΕ L 131 της 1.6.2000, σ. 43).
         
            (4)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (5)  ΕΕ L 176 της 10.7.1999, σ. 36.
         
            (6)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (7)  ΕΕ L 53 της 27.2.2008, σ. 52.
         
            (8)  Απόφαση του Συμβουλίου 2008/146/ΕΚ, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (9)  ΕΕ L 160 της 18.6.2011, σ. 21.
         
            (10)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).